NEUVOSTON ASETUS (EY) N:o 942/98,

annettu 20 päivänä huhtikuuta 1998,

maataloustuloihin vaikuttavaa merkittävää revalvaatiota koskevien toimenpiteiden ja hyvitysten määrittämisestä annetun asetuksen (EY) N:o 724/97 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon yhteisessä maatalouspolitiikassa sovellettavista muuntokursseista ja laskentayksiköistä 28 päivänä joulukuuta 1992 annetun neuvoston asetuksen (ETY) N:o 3813/92 (1) ja erityisesti sen 9 artiklan,

ottaa huomioon komission ehdotuksen,

sekä katsoo, että

asetuksessa (EY) N:o 724/97 (2) määritetään maataloustuloihin vaikuttavaa merkittävää revalvaatiota koskevat toimenpiteet ja hyvitykset; mainittua asetusta ei sovelleta 30 päivän huhtikuuta 1998 jälkeen mahdollisesti tapahtuviin merkittäviin revalvaatioihin; tämän vuoksi se olisi muutettava, jotta se kattaisi ennen yhteiseen rahaan siirtymistä mahdollisesti tapahtuvat revalvaatiot,

asetuksen (EY) N:o 724/97 4 artiklan 3 kohdassa säädetään, että tuen enimmäismäärää voidaan vähentää tai se voidaan perua sen perusteella, miten maatalouden muuntokurssien kehittymisen todetaan vaikuttaneen tuloihin tietyn tarkkailuajan kuluessa; tosiasialliset tulonmenetykset mahdollisesti ylittävien tasaustukien välttämiseksi on lisäksi otettava huomioon markkinatilanne,

yhtenäisvaluutan käyttöönotto 1 päivänä tammikuuta 1999 lopettaa maatalouden muuntokurssien vaihtelut euroon osallistuvien jäsenvaltioiden osalta; tämän vuoksi olisi vahvistettava, että näiden jäsenvaltioiden tarkkailuaika päättyy 31 päivänä joulukuuta 1998,

muiden jäsenvaltioiden osalta tarkkailuaika voi jatkua 31 päivän joulukuuta 1998 jälkeen; markkinatilanteen huomioon ottamiseksi tarkkailuajan olisi oltava yhdeksän kuukautta kuuden kuukauden sijasta, ja sitä olisi voitava jatkaa, jos edellisen tarkkailuajan aikana tapahtuu uusi merkittävä revalvaatio,

asetuksen (ETY) N:o 3813/92 4 artiklan seurauksena maatalouden muuntokurssi alenee aina vähintään 2,56 prosenttia; liiallisten korvausten välttämiseksi vähäisempien revalvaatioiden yhteydessä on aiheellista olla myöntämättä tukea sellaisesta määrästä, joka on vähemmän kuin 2,6 prosenttia merkittävästä revalvaatiosta,

toisen tai kolmannen erän vähennyksistä tai peruutuksista päätettäessä on myös otettava huomioon markkinatilanne, ja

olisi määriteltävä miten markkinatilanne otetaan huomioon; tämä voidaan tehdä toisaalta vertaamalla markkinahinnan kehitystä siinä jäsenvaltiossa, jossa merkittävä revalvaatio on tapahtunut, ja niissä jäsenvaltioissa, joissa tätä ei ole tarkkailuaikana tapahtunut, ja toisaalta tarkastelemalla merkittävän revalvaation tapahtumispäivän tilannetta suhteessa eri aloilla vaikuttaviin tosiseikkoihin,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 724/97 seuraavasti:

1) Korvataan 1 artiklan 1 kohdan ensimmäinen alakohta seuraavasti:

"1. Tätä asetusta sovelletaan, jos merkittävä revalvaatio tapahtuu 1 päivänä tammikuuta 1997 tai sen jälkeen ja ennen 1 päivää tammikuuta 1999."

2) Muutetaan 4 artikla seuraavasti:

a) korvataan 3 kohta seuraavasti:

"3. Tarvittaessa 2 kohdassa tarkoitettua enimmäismäärää vähennetään tai se perutaan sen perusteella, miten maatalouden muuntokurssien kehittymisen todetaan vaikuttaneen tuloihin tietyn tarkkailuajan kuluessa ja ottaen 2 kohdan ensimmäisen alakohdan mukaisesti lasketun määrän osalta huomioon mainittuna aikana todettu markkinatilanne.

Yhtenäisvaluuttaan perustamissopimuksen mukaisesti siirtyvien jäsenvaltioiden kansallisten valuuttojen osalta tarkkailuaika päättyy 31 päivänä joulukuuta 1998. Muiden valuuttojen osalta se päättyy merkittävää revalvaatiota seuraavan yhdeksännen kuukauden lopussa. Jos edellisen merkittävän revalvaation tarkkailuaikana kuitenkin tapahtuu merkittävä revalvaatio, koko tarkkailujakso voi päättyä vasta viimeistä revalvaatiota seuraavan kolmannen kuukauden lopussa.

Tukea ei kuitenkaan myönnetä lainkaan siitä 2 kohdan ensimmäisen alakohdan ja tämän kohdan ensimmäisen alakohdan mukaisesti lasketusta määrästä, joka ei ylitä 2,6 prosenttia merkittävän revalvaation kokonaismäärästä 1 päivän toukokuuta ja 31 päivän joulukuuta 1998 välisenä aikana."

b) korvataan 4 kohta seuraavasti:

"4. Tuen toisen ja kolmannen erän määrää vähennetään suhteessa edelliseen erään vähintään kolmanneksella ensimmäisessä erässä myönnetystä tuesta. Jos tuen ensimmäisen erän laskemiseen kuitenkin sovelletaan 4 a kohdan toisen alakohdan b alakohtaa, lasketaan vähintään kolmanneksen vähennys sen ensimmäisen erän määrän perusteella, joka olisi myönnetty, jos 4 a kohdan toisen alakohdan b alakohtaa ei olisi sovellettu.

Tasaustuen toisen ja kolmannen erän määriä vähennetään tai ne perutaan sen perusteella, miten maatalouden muuntokurssien kehittymisen todetaan vaikuttaneen tuloihin ennen kyseisen erän ensimmäistä kuukautta edeltävän kuukauden alkua, ja, jos merkittävä revalvaatio tapahtuu 1 päivänä toukokuuta 1998 tai sen jälkeen, ottaen 2 kohdan ensimmäisen alakohdan mukaisesti lasketun määrän osalta huomioon samana aikana todettu markkinatilanne."

c) lisätään kohta seuraavasti:

"4a. Jos merkittävä revalvaatio tapahtuu 1 päivänä toukokuuta 1998 tai sen jälkeen, edellä 3 kohdan ensimmäisessä alakohdassa ja 4 kohdan toisessa alakohdassa tarkoitettu markkinatilanteen huomioon ottaminen tapahtuu seuraavan menetelmän avulla.

Yhtä tai useampaa erää voidaan vähentää yhdellä tai useammalla alalla, jos todetaan, että

a) keskimääräinen markkinahinta kyseisessä jäsenvaltiossa 3 kohdassa tarkoitettuna tarkkailuaikana tai edellisen erän alun ja kyseisen erän ensimmäistä kuukautta edeltävän kuukauden alun välisenä aikana vastaa vähintään keskimääräisiä markkinahintoja niissä jäsenvaltioissa, joissa ei kyseisenä aikana ole tapahtunut merkittävää revalvaatiota. Markkinahintoja vertailtaessa annetaan kansallisessa valuutassa ilmaistulle hinnalle merkittävän revalvaation tapahtumispäivänä arvo 100;

tai

b) merkittävän revalvaation tapahtumispäivän tilanteen perusteella suhteessa kyseisen alan vaikuttaviin tosiseikkoihin ei voida päätellä, että mainitulla revalvaatiolla on ollut vaikutusta kyseiseen jaksoon kokonaisuudessaan."

2 artikla

Tämä asetus tulee voimaan sitä päivää seuraavana päivänä, jona se on julkaistu Euroopan yhteisöjen virallisessa lehdessä.

Sitä sovelletaan 1 päivänä toukokuuta 1998 tai sen jälkeen tapahtuviin merkittäviin revalvaatioihin.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Luxemburgissa 20 päivänä huhtikuuta 1998.

Neuvoston puolesta

J. CUNNINGHAM

Puheenjohtaja

(1) EYVL L 387, 31.12.1992, s. 1, asetus sellaisena kuin se on viimeksi muutettuna asetuksella (EY) N:o 150/95 (EYVL L 22, 31.1.1995, s. 1).

(2) EYVL L 108, 25.4.1997, s. 9